section_heading: Radnja
paragraph_text: U strogo književnoumjetničkome smislu roman Stranac najbolje je Camusjevo djelo. To je priča o činovniku Meursaultu koji dobiva obavijest da mu je umrla majka u ubožnici. Odlazi na pogreb, ali ljudi se čude njegovu hladnomu držanju: nije se rasplakao, nije želio majku čak ni vidjeti, razmišljao je jedino o tome da je majka ovdje živjela kako je mogla i sebi nema što predbacivati. Kada se vratio s pogreba, pošao je na plažu gdje je susreo djevojku Marie s kojom je radio i koju je držao simpatičnom. Stoga odlaze u kino, a na kraju dana završavaju u njegovu stanu. Nakon toga uvučen je u svađu svojeg susjeda Raymonda koji ga uskoro poziva da dođe u vikendicu na plaži njegova prijatelja Massona.